સંવત્ત+સરી આ બંને શબ્દોનું મિલન થઇ સંવત્સરી શબ્દ અસ્તિત્વમાં આવ્યો છે. સંવત એટલે એક વર્ષ અને સરવું એટલે નીકળી-ઘટી જવું. જીવનમાંથી આરાધના-સાધના કરવા માટે મળેલા એક મહત્વપૂર્ણ વર્ષની બાદબાકી થયાનો સૂચક સંવત્સરી શબ્દ છે. પર્યુષણના કુલ આઠ દિવસ સુધી વિવિધ પ્રકારના તપ, જાપ, જ્ઞાાન, ધ્યાન પ્રવચન-શ્રવણ, સામાયિક, પ્રતિક્રમણ, પૌષધ, જિન પૂજા, વિપુલ દાન, બ્રહ્મચર્યનું શુદ્ધ પાલન, એક દિવસથી લઇને મહિના કે તેથીય ઉપરના નિરંકારી તપનું આસેવન, ભક્તિભાવના...આવા વિવિધ અનુષ્ઠાનોથી આ પર્વાધિરાજને આરાધાય છે. પર્યુષણ પર્વના આજના સાતમા દિવસે કલ્પસૂત્ર વાંચનનો ચોથો-અંતિમ દિવસ હતો. આજે સવારે ઉપાશ્રયોમાં કલ્પસૂત્રના વાંચન દરમિયાન બારસા સૂત્રના ચડાવા બોલવામાં આવ્યા હતા. આવતીકાલે સવારે ૧૪ પૂર્વધર પૂ.ભદ્રબાહુ સ્વામી વિરચિત શ્રી બારસાસૂત્રનું સમજૂતિ સાથે વાંચન થશે. બપોરે ૩ઃ૦૦ કલાકે લગભગ તમામ મૂર્તિપૂજક જૈન સંઘમાં શ્રાવક-શ્રાવિકાઓનું સંવત્સરી પ્રતિક્રમણ થશે. જે લોકોએ કલ્પસૂત્રનું શ્રવણ ન કર્યું હોય તેઓ બેથી ત્રણ કલાક ચાલનારા 'બારસા સૂત્ર' સાંભળવાથી એ કર્તવ્ય પૂર્ણ થાય છે.